runetrust/blame-folketinget-dk huggingface dataset:
Søren Pind (V), 2010-05-21:
Og det presser vi på for i EU-systemet, og det gør vi opmærksom på, hvor vi nu engang skal, og vi følger også nøje med i – hvad jeg også har gjort opmærksom på et samråd over for hr. Steen Gade – de afrapporteringer, der foregår i EU-systemet på dette felt.
Frank Aaen (EL), 2000-04-04:
Og mener Socialdemokratiet, at vi skal indføre kopskatter i Danmark og måske udvikle det videre i den retning, at folk betaler et beløb, der er det samme i størrelse, uanset om man er rig eller fattig, oven i købet i en situation, hvor man må regne med, at de fleste af dem, det her rammer, er de fattige?
Søren Søndergaard (EL), 2004-05-04:
Der har det for os været helt afgørende for at gå med i forliget om Det Kongelige Teater, at vi får nogle nye muligheder, at teatret får nogle nye muligheder. Derfor er det altså sådan, at hvis man skal have større belægning, så kan det nogle gange kræve en investering i stedet for en nedskæring.
Flemming Hansen (KF), 1999-04-28:
Denne mulighed opnår vi med en række af de initiativer, regeringen her lægger frem, bl.a. mulighed for samkøring af registre og yderligere mulighed for at indhente de oplysninger, man ønsker, samt videre at få indblik i visse pensionsordninger, fuldstændig som det fremgår af lovforslaget.
Jann Sjursen (KRF), 2000-05-17:
, og det er synspunktet om Danmark som et B-medlem af Den Europæiske Union. Det er klart, at hvis man ligesom definerer et B-medlem som den, der har taget forbehold og sagt ja til, at de andre lande kan fortsætte som et A-hold, så kan man da godt sige, at Danmark er et B-medlem.
Martin Lidegaard (RV), 2018-01-19:
Men jeg synes ikke, at der er sket så meget ved den strategi, og måske er det på tide, at vi, der vil rigsfællesskabet det godt, og som ønsker ægteskabet det godt, også prøver at komme med nogle udspil til, hvordan en styrkelse af ægteskabet, en styrkelse af rigsfællesskabet faktisk kunne adressere nogle af de spørgsmål, som ligger grønlænderne så meget på sinde.
Jakob Axel Nielsen (KF), 2009-02-18:
Der var for det andet heller ikke afsat 250 mio. kr. til at styrke den præhospitale indsats i yderområderne eller de 100 mio. kr. til etablering af lægehelikoptere, og der var heller ikke afsat 6,3 mia. kr. til bygning af et nyt Odense Universitetshospital lige ved siden af motorvejen til Svendborg.
Brian Mikkelsen (KF), 2005-10-12:
For mig er de væsentligste værdier i den forbindelse et folkestyre baseret på frie og lige valg; et retssamfund, hvor alle er lige for loven; en offentlighed baseret på ytringsfrihed; ligestilling mellem kønnene og i det hele taget forbud mod diskrimination på grund af køn, etnisk oprindelse, politisk eller religiøs overbevisning osv.; et velfærdssamfund, der giver lige mulighed for alle, der vil gøre en indsats for at uddanne sig og finde et arbejde.
Simon Emil Ammitzbøll (RV), 2006-03-22:
Men hvis vi stadig vil kompensere rettighedshaverne på det overordnede plan, må noget jo gøres, og der har SF stillet forslag om afgift på de faste medier, kan man sige, i stedet for de løse medier, f.eks. MP3-afspillere m.v., og den idé kunne umiddelbart virke meget logisk.
Karen Jespersen (V), 2008-11-27:
Jeg kan huske, at jeg i sommer hørte om et forslag vedrørende børn af forældre, hvoraf den ene eller begge forældre er i fængsel, og at der ud fra en helt sympatisk tankegang om, at de børn ikke fik den hjælp, de skulle have, kom sådan nogle meget detaljerede regler om, at disse børn skulle kunne se deres forældre hver 14. dag osv. osv.
Margrethe Vestager (RV), 2010-10-07:
Jeg tror, at det her ligner en repetition af en diskussion, vi havde for vistnok et år siden, eller hvad det var, hvor vi diskuterede de forskellige drøftelser, som vi har haft i oppositionen om asylpolitikken, og hvor der blev gjort et stort nummer ud af, at det var en hemmelig aftale osv. osv., men som egentlig var sådan en meget nøgtern konstatering af, at hvis en asylsøger har fået afslag, men ikke kan sendes hjem, f.eks. fordi hjemlandet ikke vil modtage vedkommende, bliver man nødt til at skabe en baggrund for, at vedkommende i den periode, han eller hun er her, faktisk forsørger sig selv, får børnene i skole, sørger for at få en uddannelse, så man kan rejse hjem i et stykke i stedet for at være et psykisk nedbrudt menneske.
Lene Espersen (KF), 2007-05-02:
Med hensyn til et totalt knivforbud er der jo det at sige – og det er det, der på mange måder er meget bekymrende – at de undersøgelser, som jeg kender til, og som politiet har foretaget, meget klart viser, at de knive, der i dag er lovlige, ikke er dem, der er problemet.
Per Kaalund (S), 1998-11-27:
Ud over at vi i øvrigt er ganske enige i mange af de målsætninger, der ligger i forslaget, vil vi afvente behandlingen af det af regeringen og justitsministeren bebudede lovforslag til ændring af våbenloven, for vi mener at vide og har fået bekræftet i dag, at det centrale våbenregister er under etablering.
Karen Jespersen (V), 2008-11-20:
Nej, nu ved vi jo ikke engang, om den sag bliver taget op af domstolen, men det er jo rigtigt, at det var noget af det, der blev fremført, da vi behandlede forslaget om, hvorvidt eneadoptanter skulle have ret til det her særlige børnetilskud, nemlig at det havde kunstigt befrugtede, og så konstaterer jeg, at der altså er en betydelig del af dem, der øjensynlig får det her tilskud, også selv om de ikke har en samlever.
Villum Christensen (LA), 2014-04-01:
Når man ikke kan bruge denne rådgivning fra de miljøøkonomiske vismænd, er det måske i virkeligheden, fordi man ikke kan lide de resultater, de kommer med, når de gang på gang forklarer regeringen, at der ingen miljømæssig effekt er af den førte energipolitik, og at den er alt for dyr og i visse tilfælde decideret dysfunktionel.
Christine Antorini (S), 2012-11-16:
Med både de gymnasiale uddannelser og erhvervsuddannelserne, hvis vi tager hele paletten af ungdomsuddannelser, skal det være sådan, at der skal være lige adgang for dem, der kan det, der skal til, og som også viser den nødvendige flid undervejs, for man skal selvfølgelig også gøre sig umage med at gennemføre, når man så er på en af ungdomsuddannelserne.
Kim Behnke (FP), 1998-05-07:
Så vil jeg sige til CD, selv om hr. Duetoft ikke er her længere, at når det gælder spørgsmålet om, hvad vi unionsmodstandere vil med EU-samarbejdet, skal jeg også delagtiggøre hr. Duetoft i det ved at give ham en række gode, velformulerede publikationer, Fremskridtspartiet har trykt og bruger i valgkampen i øjeblikket.
Dorit Myltoft (RV), 2000-04-25:
Med hensyn til de globale energiproblemer er det yderst vigtigt, at de nordiske lande hjælpes ad med i fællesskab at finde brugbare løsninger i Norden og i Nordens nærområder, løsninger, der også kan bruges på globalt plan. Flere af afsnittene i redegørelsen kommer vi ind på senere i dag, hvor lovforslag om gas, varmeforsyning og energibesparelser er til første behandling, så jeg vil her først og fremmest bruge min taletid på Danmarks internationale forpligtelser og det internationale energisamarbejde.
Morten Marinus (DF), 2012-05-31:
Jeg har kigget i min kalender, jeg har gransket min hukommelse, jeg er også en ældre herre på 34 år, så det kan jo være, det er smuttet, men jeg kan altså hverken huske eller se nogen steder, at der skulle have været natteforhandlinger mellem VKO og regeringen om det her.
René Gade (ALT), 2016-04-19:
Derfor vil jeg egentlig bare tage med, at det ønske, vi havde med det her beslutningsforslag, om at skabe en dansk påvirkning af processen, også på konfliktmæglingen og fredsskabelsen – altså, det ikkemilitære, som der også er lagt op til med beslutningsforslag nr. B 108 tidligere i dag – synes vi skal følges op af noget konkret; at der kommer nogle politiske bemærkninger fra Danmark om, hvad vi forventer, når vi deltager i en krig.
Anne-Marie Meldgaard (S), 2001-05-23:
Der er ingen tvivl om, at øget forskning på området er påkrævet, hvorfor Socialdemokratiet ønsker at afvente den redegørelse, som Sundhedsministeriet og Amtsrådsforeningen kommer med i 2002, inden vi konkret forholder os til, hvad der skal ske fremover på alkoholbehandlingsområdet.
Elisabeth Geday (RV), 2005-04-05:
Som sagt bøjer jeg mig for, at ressortfordelingen er statsministerens, men hvis han traf beslutning om at flytte Plantedirektoratet fra Fødevareministeriet til Ministeriet for Familie- og Forbrugeranliggender, ville begrundelsen for det her lovforslag, så vidt jeg kan se, bortfalde.
Sandy Brinck (S), 2003-11-12:
Børnechecken bliver i dag reguleret efter samme regler, som regulerer andre beløbsgrænser i skattelovgivningen, og når nu regeringen er i gang, hvorfor kigger den så kun på børnechecken og ikke på beløbsgrænsen for topskat eller virksomheders fradragsmuligheder?
Majbrit Berlau (EL), 2005-11-08:
Jeg synes, at det ville klæde regeringspartierne, hvis de ønskede yderligere at diskutere en sådan mulighed, i betragtning af at vi ved, at der er så mange mennesker, der fortsat ikke får en uddannelse, og at de tiltag, regeringen har gjort, ikke har ændret på det billede, tværtimod.
Morten Messerschmidt (DF), 2024-03-19:
Men det er klart, at hver eneste gang vi taler om, hvilke rettigheder vi som borgere har, er der ikke noget, der er enkelt, og især jo ikke i relation til den ytringsfrihed, som jeg tror de fleste anerkender er under pres i de her år – under pres fra krænkelsesparate muslimer, der ikke kan tåle at se den frihed udøvet i gaderne, som er selve fundamentet for hele den vestlige verden; under pres fra det modsvar, som regeringen så har foretaget, hvor man indsnævrede mulighederne for at ytre sig kritisk om hellige skrifter; under pres fra folk, som chikanerer.
Svend Aage Jensby (V), 1999-11-12:
Ja, jeg takker for skatteministerens delvise svar til mig, men jeg spurgte bl.a., om vi i Skatteudvalget kan få at se, hvor det fremgår fra forhandlingerne med spanierne, at der er aftalt nye forhandlinger, og hvad de går ud på; for det står jo klart og tydeligt i bemærkningerne, at det er aftalt.
Hans Kristian Skibby (DF), 2006-10-25:
Men det er trods alt underligt, at man eksempelvis vælger at sige, at det ikke er nødvendigt for et lukket fængsel, hvor der er over 30 pct. af de indsatte, som har en muslimsk baggrund, at have en fuldtidsansat fængselsimam, når man samtidig i Kriminalforsorgen arbejder med at indarbejde nogle aftaler om nogle krav fra de indsatte, som i et større og stigende antal har muslimsk baggrund; altså at man samtidig med at man arbejder med at lave nogle retningslinjer, som skal give dem et krav på, at der skal være en imam på lønningslisten, nu opsiger imamen og siger, der ikke er behov for ham.
Line Barfod (EL), 2007-05-09:
Man kan sige, at det her forslag kommer til at blive behandlet i Retsudvalget og handler om retssikkerhed, og derfor havde jeg også håbet, at regeringen ville vælge at sætte justitsministeren på, for jeg forstår ikke helt socialministerens argumentation om, at der ikke er behov for kommissioner til at undersøge noget om retssikkerhed, fordi det er noget, man bare laver som konkrete ændringer.
Magnus Heunicke (S), 2013-05-29:
Hvis man læser i de redegørelser, der har været, kan man se, at det jo er en sandhed, som vi alle sammen er nødt til at forholde os til, nemlig at der er demografiske udfordringer i velfærdssamfundet fremover, altså at vi lever længere, og det er godt, men det giver også nogle flere udgifter til ældrepleje.
Karsten Hønge (SF), 2011-03-02:
Jeg synes, at det her selvfølgelig handler om den generelle situation omkring praktikpladserne, men det kan jo ikke nytte noget, at ministeren bare bruger det som en undskyldning, som en flugt ud af diskussionen konkret omkring EUX at sige, at man i øvrigt tager nogle initiativer, der skal afhjælpe praktikpladsproblematikken.
Zenia Stampe (RV), 2025-10-22:
Er den medarbejder, der sidder og laver telefonnotatet og har den dialog den 3. december, den samme som den, der har den dialog med Justitsministeriet om, hvilke devices der er sendt? Måske er det faktisk noget af misforståelsen: at de medarbejdere, der skrev det notat, har været i den tro, at de devices ikke er fremskaffet.
Karina Lorentzen Dehnhardt (SF), 2021-04-22:
Som vi forstår forslaget, ønsker Dansk Folkeparti at undersøge, om der er en praksis for, hvornår en ministers gerninger eller ugerninger er så alvorlige, at de kan føre til en rigsretssag – måske foranlediget af Folketingets beslutning om at rejse en rigsretssag mod Inger Støjberg.
Peter Skaarup (DD), 2026-02-05:
Og der vil jeg godt høre ordføreren, om ikke ordføreren synes, det er mærkeligt, at hr. Frederik Vad, som er sådan en hård forkæmper for et forbud mod bederum – sådan må man i hvert fald forstå det via medierne – så ikke stiller sig op som ordfører, så man kan få lejlighed til at spørge, hvordan det kan være, at den der dobbeltmoral er der.
Birthe Skaarup (DF), 2000-05-18:
I Dansk Folkeparti har vi seriøst prøvet at tage stilling til alle disse ændringsforslag - der er 33 i alt - og jeg vil sige, at vi krydser lidt på tværs her, men vi støtter en hel del af Kristeligt Folkepartis forslag, og vi støtter De Konservatives forslag og et par af CD's forslag.
Inger Støjberg (V), 2012-02-22:
Jamen man kan jo ikke sige, at det her er et processpørgsmål – det er jo helt principielt – og når ministeren siger, at man ikke vil bryde nogle konventioner eller noget som helst, som man har skrevet under på, så må ministeren jo også i dag kunne sige, at det så er ensbetydende med, at man trækker lovforslaget tilbage.
Ole Birk Olesen (LA), 2016-11-11:
Hvis det var sådan, at der var en seriøs venstreorienteret tænketank, som havde arbejdet seriøst i mange år og leveret vægtige bidrag til det danske samfunds offentlige debat, så ville jeg synes, at denne venstreorienterede tænketank skulle erstatte AE-rådet, fordi AE-rådet også blot er en forlængelse af organiserede organisationsinteresser på lønmodtagersiden her.
Martin Henriksen (DF), 2010-04-20:
Vi synes, det er ganske udmærket, at regeringen nedsætter en arbejdsgruppe, som skal kigge på det her, så vi meget præcist kan sige, hvornår et menneske har problemer, og hvornår kommunen skal være forpligtet til at gribe ind og gøre en indsats over for det enkelte menneske.
Line Barfod (EL), 2006-01-31:
Det er jo tydeligt at se, at det er der ikke flertal for, så vi håber, at det grundlovsudvalg, der så kommer her i Folketinget, kan få gang i det arbejde, sådan at vi, når vi engang får et andet flertal, har nogle emner linet op til, at vi skal arbejde videre i forhold til en grundlovsændring, for det er jo et projekt, der strækker sig over flere år.
Anne Grete Holmsgaard (SF), 2010-05-20:
For andre må det være til noget andet, f.eks. en varmepumpe, men det kan også være et solvarmeanlæg kombineret med noget andet eller et træpillefyr. Vi synes selvfølgelig, det er positivt, når vi kigger på Energistyrelsens seneste fremskrivning, at der er et fald i antallet af oliefyr, eller man må hellere sige et fald i olieforbruget til opvarmning.
Bertel Haarder (V), 2004-11-16:
Og man kan forestille sig – man kan i hvert fald optænke det tilfælde – at en asylansøger ved meget offentligt at konvertere til en ikkemuslimsk religion, måske tilmed til en religion, som er stærkt hadet af muslimer, kan gøre det farligere at komme hjem til hjemlandet, og det kan ikke bestrides, at det ikke kan komme til at indgå som et moment i Flygtningenævnets afgørelse.
Jesper Petersen (SF), 2012-10-04:
Nu har Enhedslisten jo endnu ikke som vi – det er kun i et år, men alligevel har vi prøvet det – siddet i regering, men jeg tror alligevel godt, at hr. Per Clausens høje intellekt rækker til at forstå, at når man laver en aftale på det tidspunkt, hvor valget er overstået, og Dansk Folkepartis synspunkt på det tidspunkt var, som det var, så laver man ikke bare lige om på det, fordi der er et andet parti i Folketinget, der har skiftet mening.
Majbrit Berlau (EL), 2005-04-28:
Jeg vil bare gerne stå vagt om, at for så vidt angår de grupper, der ikke er dækket af de tilbud, vi allerede giver i asylcentrene, og de obligatoriske undersøgelser, der nu gennemføres qua lovforslag nr. L 79, er den danske lægestand det rigtige sted at håndtere det her.
Nick Hækkerup (S), 2012-05-16:
Lad mig starte med at klarificere, når det bliver fremstillet som en tilståelsessag, at det her er den finansministerielle, tekniske måde at opgøre det på, og det ved spørgeren også som tidligere minister, altså de 300 mio. kr., der er ude, og de 700 mio. kr., som vi, uanset hvordan man vender og drejer det, er fælles om at have sagt er den ekstraordinære pulje, der ligger i indeværende forsvarsforlig, og som falder væk med udgangen af det her forsvarsforlig.
Ulrik Kragh (V), 2001-12-13:
Efterfølgende har USA fremsendt anmodning om støtte til følgende opgaver: lufttransportopgaver bl.a. til humanitær hjælp, overvågnings- og måludpegningsopgaver fra luften til sikring af et fredeligt miljø for den humanitære indsats, informationsindhentning, overvågning og sikringsopgaver samt øvrige opgaver, som kan udføres fra jorden.
Inge-Lene Ebdrup (V), 2004-06-01:
Men det, jeg egentlig synes er tankevækkende, er, at indlægget fra Århus Kommune var meget positivt - forslaget var et redskab, man gerne ville have, og man så på mulighederne - mens indlægget fra Københavns Kommune var negativt og gik på alle farerne.
Sophie Hæstorp Andersen (S), 2024-12-18:
Sådanne afgørelser skal nemlig altid gennemføres med et rimeligt varsel, og hvad der er rimeligt, skal vurderes fra sag til sag, ud fra hvor indgribende det vil være for borgeren enten at miste eller få ændret sin hjælp; men der er altså ingen med behov for løbende hjælp, som med de nugældende regler burde komme i den situation, at de risikerer at miste hjælpen fra dag til dag.
Peter Skaarup (DF), 2014-01-31:
Man kan selvfølgelig altid diskutere frem og tilbage om fornuften i at nedsætte et udvalg om de her ting, men jeg kan da egentlig godt forstå, hvorfor Enhedslisten også spurgte ministeren, hvad det er, der har ændret sig, siden Socialdemokraterne var med til et forslag om de her ting, der skulle sikre en bedre ytringsfrihed for de offentligt ansatte.
Anne Sophie Callesen (RV), 2022-04-19:
Men jeg må nok sige, at hvis man mener, at 30 mia. kr. ikke er en regning, der vil have konsekvenser, så synes jeg at man befinder sig et noget andet sted end der, end hvor jeg selv er, for det er en regning, som vil have utrolig store konsekvenser for vores velfærd eller vores statsfinanser, hvis man bare udskriver den.
Pia Olsen Dyhr (SF), 2014-04-10:
Nu handler forhandlingerne om beskæftigelsesreformen jo om indsatsen, mens man er arbejdsløs, og den er vi ganske optaget af skal betyde, at de arbejdsløse får mulighed for at opkvalificere sig på en smidig måde, så man kan gå fra ufaglært til faglært.
Ulla Tørnæs (V), 2021-01-28:
Nu har de udsigt til for tredje semester at gå i gang med virtuel undervisning, og enhver kan sige sig selv, at det selvfølgelig ikke kan sammenlignes med den undervisning, som man kan få, hvis man er til stede på uddannelsesinstitutionen – og ikke at forglemme de sociale kontakter, som de studerende selvfølgelig mangler.
Lene Espersen (KF), 2005-11-16:
Nogle af dem er forslag, der er inspireret af andre lande, andre er inspireret af teknikker, man mere eller mindre kender i dag, og der er det naturligvis klart, at industrien skal involveres i det videre arbejde med, hvor langt man kan komme, og også hvor meget det vil koste, hvis man begynder at pålægge meget store forandringer i den måde, tingene er struktureret på i dag.
Thor Pedersen (V), 2004-12-09:
Så ikke alene har vi altså betalt vores egne udgifter, det, vi selv har foranlediget med Folketingets hjælp, har finansieret skattelettelserne, har finansieret skattestoppet, har finansieret, at vi har øget det samlede serviceniveau med mere end 13 mia. kr., har finansieret lønudgiften til måske 16.000 flere ansatte i kommuner og amter, ikke bare 14.000, men vi er altså også i stand til at nedbringe gælden; vi betaler altså vores egne regninger plus de regninger, som den tidligere regering efterlod og ikke selv havde fået betalt.
Karsten Hønge (SF), 2021-01-22:
Det er godt nok en hård position, især når jeg nu lægger op til spørgsmålet: Hvis nu det er så indlysende, at det er så forfærdeligt og så galt, hvad er det så, som tidligere udenrigsminister Kjeld Olesen og tidligere udenrigsminister Mogens Lykketoft ikke har fattet en brik af, men som fru Annette Lind har?
Lone Møller (S), 2004-03-16:
Nu er jeg jo ikke verdensmester i danske bands, men det, der jo selvfølgelig er hovedformålet her, er at støtte, at de danske bands, der i dag har svært ved at komme på markedet på de almindelige markedsvilkår - og vi ved jo alle sammen, uden at vi behøver at lege komme fremmede, godt, at det ikke er så nemt - også får nogle muligheder for at udbrede deres musik og deres kultur ud over landegrænserne.
Margrethe Vestager (RV), 2009-05-27:
Men hvis jeg nu må holde fast i, at den eneste arbejdsmarkedsreform, der er gennemført, efter at man havde kastet alle Arbejdsmarkedskommissionens ideer på gulvet, er jobcenterreformen, må jeg sige, at den faktisk trækker i den modsatte vej af det, vi har brug for.
Flemming Hansen (KF), 2003-11-12:
Alligevel er der medarbejdere, der har ladet sig udbetale skattefri logigodtgørelse i situationer, hvor det i redegørelsen betegnes som usædvanligt, at overnatning ude har fundet sted, når medarbejdere f.eks. har boet mindre end 15 minutter fra arbejdsstedet og har haft en normal arbejdstid på 8 timer, og som endnu mindre sandsynligt i weekenden, hvor de pågældende har holdt fri.«
Jonas Dahl (SF), 2013-05-29:
Det handler om at skabe beskæftigelse, men vi tager faktisk hånd om hovedparten af de 30.000, der står til at falde ud, modsat Venstre, som har meddelt, at de stemmer nej – på trods af at vi nu kan høre en Venstremand sige, at det er en selverkendelse, at det blev for hurtigt indfaset.
Jeppe Kofod (S), 2003-04-30:
Der har jeg noteret, at Uddannelsesstyrelsen sidste år, da man havde Operation Dagsværk-kampagnen, skrev, at Operation Dagsværk-kampagnen er utrolig god og vigtig, og man opfordrede faktisk gymnasieskolerne til at integrere det undervisningsmateriale, som Operation Dagsværk har lavet, i undervisningen.
Karsten Lauritzen (V), 2012-03-29:
Og det er jo rigtigt, at det er noget andet end det, vi tidligere har ment – sidst, man ændrede loven om prøveløsladelse, ligger jo også noget tid tilbage – men vi siger så nu, at med de sager, der er, og med nogle af de seneste domme, der er faldet, er vi villige til at se på reglerne igen.
Britt Bager (V), 2016-03-18:
Derfor er det glædeligt, at regeringen vil arbejde for, at grundlaget for ikkeoffentlig finansiering af dansk film sikres, og at regeringen i sine drøftelser med de øvrige medlemsstater og Europa-Kommissionen vil øge forståelsen for de udfordringer, som filmbranchen kan ende med at stå over for i forhold til finansiering.
Helle Sjelle (KF), 2004-11-10:
Der skal således ikke herske nogen tvivl om, at vi prioriterer vores sundhedsvæsen højt, og at vi stærkt går ind for de bedst mulige uddannelser for de sygeplejersker, der skal varetage pleje og behandling af så vel kræftpatienter som ældre og inden for skadestueområdet.
Claus Hjort Frederiksen (V), 2010-05-12:
Ret mange lande har en ledighed på omkring 8 ,9, 10, 11 og 12 pct., så vores 4,2 pct. er naturligvis et udslag af, at vi har ført en fornuftig politik, og at de initiativer, vi har taget her under krisen, tager os den rigtige vej.
Morten Østergaard (RV), 2005-11-16:
Jeg er altså lidt rystet over, at hr. Jesper Langballe tager så let på det her terrorspørgsmål, for jeg forstår, at hr. Jesper Langballe mener, at der er tilstrækkelig viden tilgængelig til, at man burde have kunnet forebygge de angreb og attentater, der var i London og i Madrid.
Sophie Hæstorp Andersen (S), 2012-05-15:
Selv om vi jo har haft samråd på samråd om, hvorvidt kommunerne lever op til den forpligtelse, de har om at yde behandling, kan vi jo ikke lave om på, at Danmark er et land, hvor man har ret til at få behandling inden for 14 dage, hvis det er sådan, at man søger behandling.
Anders Kronborg (S), 2024-10-10:
Men i den her aftale er der f.eks. ikke store lempelser af aktieindkomstbeskatningen, og der vil jeg bare høre, om det er et synspunkt, som Konservative efterfølgende har tænkt sig at forfølge, altså at man gerne vil have nogle massive skattelettelser i forhold til aktieindkomstskatten.